A BIZOTTSÁG HATÁROZATA
(2007. október 31.)
a fogyasztók biztonsága, a közegészségügy és a környezet területén működő tudományos bizottságok tagjaivá kinevezett szakértők névsorának módosításáról és a megbízatásuk időtartamának meghosszabbításáról
(2007/708/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre és különösen annak 152. és 153. cikkére,
tekintettel a fogyasztók biztonsága, a közegészségügy és a környezet területén tudományos bizottságok létrehozásáról szóló, 2004. március 3-i 2004/210/EK bizottsági határozatra (1), és különösen annak 3. cikkére és a 7. cikke (1) bekezdésének első albekezdésére,
mivel:
(1)
A 2004/210/EK határozat előírja a fogyasztási cikkek tudományos bizottságának (FCTB), az egészségügyi és környezeti kockázatok tudományos bizottságának (EKKTB), valamint az új és újonnan azonosított egészségügyi kockázatok tudományos bizottságának (ÚÚAKTB) (a továbbiakban: tudományos bizottságok) a létrehozását. A határozat 3. cikkének (4) bekezdése szerint a Bizottság nevezi ki a tudományos bizottságok tagjait.
(2)
A 2007/263/EK bizottsági határozattal módosított határozat 7. cikkének (1) bekezdése szerint a tudományos bizottságok tagjait hároméves időtartamra, és három egymást követő kinevezési időszakra nevezik ki. A szakértelem folyamatos biztosítása érdekében a Bizottság azonban kivételes körülmények között legfeljebb 18 hónappal meghosszabbíthatja az ilyen bizottságok tagjainak megbízatását.
(3)
A 2004/210/EK határozattal létrehozott három tudományos bizottság tagjainak kinevezéséről szóló C(2004) 2788. számú határozat előírja, hogy a határozat I. mellékletében felsorolt szakértőket a 2004/210/EK határozattal létrehozott három tudományos bizottság tagjaivá nevezzék ki.
(4)
A tudományos bizottságok jelenlegi tagjainak megbízatási ideje 2007 júliusában jár le. A tudományos bizottságok összetételét azonban a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendelet (2) hatálybalépését figyelembe véve módosítani kell. Ezenkívül annak érdekében, hogy a Bizottság megfelelően előkészülhessen a tudományos bizottságok jövőbeli feladatainak tekintetében a tudományos tanácsadás felülvizsgálatára anélkül, hogy az Európai Vegyianyag-ügynökség létrehozásáig hátralevő átmeneti időszak alatt a tudományos tanácsadás folyamatosságát megszakítná, a tagok megbízatási idejét 2008. december 31-ig meg kell hosszabbítani.
(5)
Ezért a Bizottság kinevezi a tudományos bizottságok tagjait a 2008. december 31-ig tartó időszakra.
(6)
A tudományos bizottságok néhány jelenlegi tagja jelezte, hogy nem áll szándékában a megbízatást a 2008. december 31-ig tartó kiegészítő időszakban is vállalni. Ezeket a tagokat ezért a C(2004) 2788. számú határozat I. mellékletében található szakértői névsorból törölni kell.
(7)
Ezért a C(2004) 2788. számú határozatot ennek megfelelően módosítani kell,
A KÖVETKEZŐKÉPPEN HATÁROZOTT:
1. cikk
A kinevezett szakértők C(2004) 2788. számú határozat I. mellékletében található, és a Hivatalos Lap C 209 sorozatában 2006. augusztus 31-én közzétett módosított névsora helyébe e határozat mellékletének szövege lép.
2. cikk
Az 1. cikkben említett tudományos bizottságok tagjainak megbízatási idejét 2008. december 31-ig meg kell hosszabbítani.
Kelt Brüsszelben, 2007. október 31-én.